Ole Sohn (SF), 2001-04-20:
»Vi er syltet ind i et statsligt, bureaukratisk system med mange indbyrdes modstridende regler, der stiller sig hindrende i vejen for en effektiv indsats«.
Det er et citat fra en tillidsrepræsentant for AF-medarbejderne et sted i Danmark.
Det er et citat, som bliver offentliggjort i næste nummer af HK
/Stats blad
i en debat, jeg har haft med AF-medarbejderne, hvor de giver udtryk for en utrolig stor frustration over, at de bliver gjort til prygelknabe som medarbejdere, mens de i virkeligheden er sat til at administrere et system, som er vedtaget af politikere. Så derfor er det naturligvis os, der har ansvaret for, at arbejdsmarkedspolitikken fungerer.
Og for SF er der tre udgangspunkter, vi rent overordnet set må tage for fremtidens arbejdsmarkedspolitik.
Det ene er, at samfundet ganske enkelt ikke har råd til at lade mennesker gå arbejdsløse.
Vi har brug for, at så mange som overhovedet muligt tager del i arbejdslivet.
I går havde vi en stor debat om service i den offentlige sektor, og alle erkender efterhånden uden undtagelse, at der er for få hænder til at løse velfærdsopgaver, til den sociale omsorg for børn og ældre, på sygehusene, skolerne.
Så der er behov
for, at vi gør brug af den arbejdskraft, som i dag går ledig rundt.
Samtidig er vi også i den situation, at arbejdsløsheden betyder udelukkelse fra den kompetenceudvikling, som de, der er i arbejde, får gennem nye udfordringer i selve arbejdet.
Det tredje er, at i et solidarisk velfærdssamfund bør arbejdsløse have ret til enten at få et ordinært arbejde eller en reel kompetenceudvikling, der kan skaffe dem et job.
Det er de tre kernepunkter, SF ser for fremtidens arbejdsmarkedspolitik.
Vi har gjort os den ulejlighed på baggrund af den invitation, som arbejdsministeren har lagt an til, at lave et udkast, et udspil til, hvordan vi forestiller os, at fremtidens arbejdsmarkedspolitik kan skrues sammen, ikke som et færdigt resultat, for vi har heller ikke de endelige løsninger, men vi har gennem år givet bud på, hvordan vi kunne forestille os arbejdsmarkedspolitikken skruet sammen.
Og det udspil, vi har lavet, har vi i øvrigt sendt ud til høring hos organisationer og andre interessenter på området.
Men vi mener, at der er behov for, at vi laver et princip, der hedder personaleuddannelsesplanlægning på arbejdspladserne, så man løbende får foretaget en kompetenceudvikling for dem, der er i arbejde.
At vi får lavet en ændring af handlingsplansystemet, så den enkelte har ret til en individuel handlingsplan, der har konkrete arbejdsmarkeds- og beskæftigelsesformål, men samtidig giver den enkelte arbejdsløse den ret, at vedkommende også kan sige fra over for det meningsløse, sådan at man får en bedre kvalitet ind i aktiveringen.
Videre mener vi, at vi skal indføre et princip om »direkte i job«, det vil sige, at en stor del af initiativerne skal foregå ved, at man målrettet bringer en arbejdsløs i kontakt med en arbejdsgiver, og at den arbejdsløse, arbejdsgiveren, tillidsrepræsentanten og AF eller a-kassen i fællesskab på arbejdspladsen aftaler, hvilken form for kvalifikationsløft der er nødvendigt, for at den arbejdsløse kan fortsætte i et ordinært job på den enkelte arbejdsplads, og at man så bruger det som en handlingsplan, sådan at man meget målrettet bringer arbejdsløse og den enkelte arbejdsgiver i kontakt med hinanden fra starten og ikke omvendt, at man som i dag laver kurser, og så håber på, at der er nogle arbejdsgivere, der derefter kan bruge den arbejdsløse.
Der er nogle af hovedpunkterne.
Vi har bygget 12 punkter
ind i vores forslag til ny arbejdsmarkedspolitik, og jeg kan ikke nå at komme ind på dem alle sammen her i indledningen. Men vi mener som det sidste også, at det er væsentligt, at der er nogle klare rettigheder og nogle klare pligter.
Her er vi meget enige i de overskrifter, som arbejdsministeren har givet udtryk for, at den nuværende arbejdsmarkedspolitik har bygget for meget på tvang og for lidt på rettigheder.
Så det er også her, vi skal have strammet op.
Og for at vi ligesom giver grundlaget for fremtidens arbejdsmarkedspolitik, har SF under debatten følgende: Forslag til vedtagelse »Idet Folketinget anerkender regeringens udmeldinger om, at der er behov for en nyorientering af arbejdsmarkedspolitikken og en grundig oprydning af gældende regelsæt, opfordres regeringen til i en åben og fordomsfri debat med alle at tage initiativer til at udforme en ny arbejdsmarkedspolitik, der bygger på - kompetenceudvikling frem for aktivering, - en styrket dialog med den enkelte ledige om individuel udvikling frem for perspektivløs aktivering, - øget tilvalg for derigennem at fremme motivation og medansvar hos den ledige, - færre regler og procedurer og øget selvbestemmelse og metodefrihed til de regionale aktører, - AF som hjælper for de ledige, a-kasserne som medhjælpere, - at dagpengeniveauet ikke nedsættes.«
dette forslag til vedtagelse håber jeg på en fortsat god debat.